《次韵邦求少监 其二》
宋代·李正民

历落嵚崎寓海滨，放怀林壑任吾真。恩垂雨露沾枯蘖，义重金兰有故人。

玉笋班联年尚少，筠筒诗律意尤新。三阳交泰逢亨运，策足须登要路津。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。